2018. gada Noteikumi Nr.

Rīgā (prot. Nr.   .§)

**Noteikumi par transporta enerģijas kvalitātes prasībām, atbilstības novērtēšanu, tirgus uzraudzību, patērētājiem sniedzamo informāciju un vispārīgajām ziņošanas prasībām degvielas piegādātājiem**

Izdoti saskaņā ar

Ministru kabineta iekārtas likuma

31.panta pirmās daļas 3.punktu

**I. Vispārīgie jautājumi**

1. Noteikumi nosaka:

1.1. kvalitātes prasības Latvijas tirgū piedāvātajiem transporta enerģijas veidiem, tai skaitā degvielas kvalitātes prasības un atbilstības novērtēšanas kārtību;

1.2. kārtību, kādā veicama transporta enerģijas tirgus uzraudzība, par transporta enerģijas tirgus uzraudzību atbildīgo institūciju, tās tiesības, pienākumus un degvielas aprites uzraudzības institūcijas tiesības un pienākumus;

1.3. prasības transporta enerģijas apritē iesaistītajām personām, tai skaitā degvielas piegādātājiem, šo personu tiesības un pienākumus;

1.4. kārtību, kādā novērtē biodegvielu atbilstību un nodod pārstrādei vai iznīcina kvalitātes prasībām neatbilstošu biodegvielu un kontrolē biodegvielas ražošanu un jaukšanu ar degvielu;

1.5. Prasības transporta enerģijas tirdzniecības vietai attiecībā uz patērētāju informēšanu par degvielas veidu un kvalitāti, kā arī par biodegvielas saturu benzīnā vai dīzeļdegvielā;

1.6. vispārīgo ziņošanas kārtību degvielas piegādātājiem.

2. Noteikumi attiecas uz transporta enerģiju, ko izmanto autotransporta līdzekļu un autoceļiem neparedzētas mobilās tehnikas, tostarp iekšējo ūdensceļu kuģu, kad tie nekuģo jūrā, lauksaimniecības un mežsaimniecības traktoru, kā arī atpūtas kuģu, kad tie nekuģo jūrā, darbināšanai.

3. Noteikumi neattiecas uz elektroenerģiju, ar ko nodrošina transportlīdzekļa kustību un tajā uzstādīto iekārtu darbību un uzturēšanu.

4. Noteikumos lietotie termini:

4.1. benzīns – jebkura gaistoša minerāleļļa, kas paredzēta iekšdedzes motoru ar dzirksteļaizdedzi darbībai transportlīdzekļu piedziņai un kas atbilst Kombinētās nomenklatūras kodiem 2710 11 41, 27010 11 45, 2710 11 49, 2710 11 51 un 2710 11 59;

4.2. dīzeļdegviela – jebkura gāzeļļa, kas atbilst Kombinētās nomenklatūras kodam 2710 19 41 un ko izmanto pašgājējos transportlīdzekļos, kuri minēti Direktīvā 70/220/EEK un Direktīvā 88/77/EEK;

4.3. gāzeļļa – no naftas iegūts šķidrums, kas paredzēts lietošanai autoceļiem neparedzētā mobilajā tehnikā, tostarp iekšējo ūdensceļu kuģos, lauksaimniecības un mežsaimniecības traktoros, kā arī atpūtas kuģos, kas atbilst Kombinētās nomenklatūras kodiem 2710 19 41 un 2710 19 45 un kas paredzēts lietošanai dzinējos, kuri minēti Eiropas Parlamenta un Padomes Direktīvās 94/25/EK, 97/68/EK un 2000/25/EK;

4.4. parafinizēta dīzeļdegviela – degviela, kuru iegūst sintētiski vai ar hidroattīrīšanas paņēmienu;

4.5. FAME – taukskābju metilesteris;

4.6. CFPP – aukstā filtra nosprostošanās punkts, kas izteikts grādos pēc Celsija skalas;

4.7. V/V – tilpumprocenti;

4.8. m/m – masas procenti;

4.9. bioetanols – degvielas kvalitātes prasībām atbilstošs no biomasas iegūts etanols, ko var izmantot kā transporta enerģiju;

4.10. E85 – degviela, kuras saturā ir benzīns, kura kvalitātes prasības atbilst standartam LVS EN 228+A1:2017 "Automobiļu degvielas. Bezsvina benzīns. Prasības un testa metodes" un 70 % (V/V) līdz 85 % (V/V) bioetanols;

4.11. E10 – benzīns, kura saturā ir no 5% (V/V) līdz 10% (V/V) bioetanols;

4.12. lignocelulozes materiāls – materiāls, ko veido lignīns, celuloze un hemiceluloze, piemēram, mežos iegūta biomasa, kokaugu enerģētiskās kultūras un ar mežsaimniecību saistītu nozaru atlikumi un atkritumi;

4.13. nepārtikas celulozes materiāls – izejvielas, kas galvenokārt sastāv no celulozes un hemicelulozes un kam ir zemāks lignīna saturs nekā lignocelulozes materiālam, tas ietver pārtikas un lopbarības kultūraugu atlikumus (piemēram, salmi, stublāji, sēnalas un čaumalas), zālaugu enerģētiskos kultūraugus ar zemu cietes saturu (piemēram, airene, klūdziņprosa, miskante, Spānijas niedre un virsaugi pirms un pēc galvenajiem kultūraugiem), rūpniecības atlikumi (tostarp no pārtikas un lauksaimniecības kultūraugiem pēc augu eļļu, cukuru, cietes un proteīnu ekstrakcijas) un materiālus no bioatkritumiem.

**II. Prasības benzīnam un dīzeļdegvielai**

5. Benzīna kvalitātes prasības nosaka šo noteikumu 1.pielikums.

6. Latvijā aizliegts nodot galapatēriņam transportā Latvijā etilētu benzīnu, kurā svina savienojumi, pārrēķināti tīra svina daudzumā, pārsniedz 0,005 g/l.

7. Benzīnu, kura pētnieciskais oktānskaitlis ir 95 vai lielāks, bet mazāks par 98, un motora oktānskaitlis ir 85 vai lielāks, bet mazāks par 89, alkēni (olefīni) nepārsniedz 18 % no kopējā benzīna tilpuma (95. markas benzīns) atļauts nodot galapatēriņam transportā Latvijā tikai tad, ja tam ir pievienota biodegviela 3,2% apjomā no kopējā maisījuma tilpuma pēc enerģētiskās vērtības.

8. Dīzeļdegvielas kvalitātes prasības nosaka šo noteikumu 2.pielikums.

9. Dīzeļdegvielu atļauts nodot galapatēriņam transportā Latvijā tikai, ja tai ir pievienota biodegviela 6,4% apjomā no kopējā maisījuma tilpuma pēc enerģētiskās vērtības. Laikposmā no 1.novembra līdz 15.aprīlim biodegvielas saturs dīzeļdegvielā var būt zemāks kā norādīts šajā punktā.

10. Ja dīzeļdegvielai laikposmā no 1.novembra līdz 15.aprīlim ir pievienots FAME, papildus ir piemērojams šo noteikumu 3.pielikums.

11. Sajaucot benzīnu vai dīzeļdegvielu ar biodegvielu, tai ir jāatbilst normatīvajiem aktiem par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību. Biodegvielas satura novirze degvielā var būt par ne vairāk kā 10% mazāka kā norādīts šo noteikumu 7. un 9.punktā.

**III. Prasības citiem transporta enerģijas veidiem**

12. E85 degvielas, kas paredzēta transportlīdzekļa uzpildei, kvalitātes prasības atbilst standartā LVS CEN/TS 15293:2014 "Automobiļu degvielas. Automobiļu degviela – etanols E85. Prasības un testa metodes" noteiktajām prasībām. No 1.aprīļa līdz 31.oktobrim jāievēro no klimata atkarīgās prasības, kas atbilst A klasei, bet periodā no 1.novembra līdz 31.martam, B klasei.

13. Degvielai, kuras saturā FAME saturs ir ne mazāks kā 96,5 % (m/m) un kas paredzēta transportlīdzekļu uzpildei kā tīra biodegviela, kvalitātes prasības atbilst standartā LVS EN 14214+A1:2014 "Šķidrie naftas produkti. Taukskābju metilesteri (FAME) dīzeļdzinējiem un apkurei. Prasības un testa metodes" noteiktajām prasībām. Šādai degvielai papildus ir piemērojams šo noteikumu 3.pielikums.

14. Parafinizētas dīzeļdegvielas, kas paredzēta transportlīdzekļa uzpildei, kvalitātes prasības atbilst standartā LVS EN 15940:2016 "Automobiļu degviela. Sintētiski vai ar hidroattīrīšanas paņēmienu iegūta parafinizētā dīzeļdegviela. Prasības un testēšanas metodes" noteiktajām prasībām.

15. Sašķidrinātās naftas gāzes (LPG), kas paredzēta transportlīdzekļa uzpildei, kvalitātes prasības atbilst standartā LVS EN 589+A1:2012 "Automobiļu degviela. Sašķidrinātā naftasgāze (LPG). Prasības un testēšanas metodes" noteiktajām prasībām.

16. Dabasgāze un biometāns, kas paredzēts transportlīdzekļa uzpildei, atbilst standartā LVS EN 16723-2:2017 "Dabasgāze un biometāns lietošanai transportā un biometāns ievadei dabasgāzes tīklā. 2.daļa: Automobiļu degvielas specifikācija" noteiktajām prasībām.

17. Ūdeņradis, kas paredzēts transportlīdzekļa uzpildei, atbilst standartā LVS ISO 14687-2:2018 "Ūdeņraža degviela. Produkta specifikācija. 2.daļa: Degvielas šūnu protonu apmaiņas membrānu (PEM) lietošana autotransportlīdzekļos" un LVS ISO 14687-1:2018 "Ūdeņraža degviela. Produkta specifikācija. 1. daļa: Visi pielietojumi, izņemot degvielas šūnu protonu apmaiņas membrānas (PEM) autotransportlīdzekļiem" noteiktajām prasībām.

**IV. Degvielas atbilstības novērtēšana un transporta enerģijas tirgus uzraudzība**

18. Persona, kas veic transporta enerģijas apriti, ir atbildīga par šajos noteikumos minēto prasību ievērošanu. Ar degvielas atbilstības novērtēšanu saistītos izdevumus sedz degvielas īpašnieks vai valdītājs.

19. Degvielas atbilstību šo noteikumu prasībām veic sertificēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību vai cita Eiropas Savienības dalībvalstī akreditēta institūcija. Sertificēšanas institūcija degvielas atbilstības sertifikātu izsniedz pamatojoties uz testēšanas laboratorijas testēšanas pārskatiem.

20. Degvielas atbilstības sertifikātā iekļauj vismaz šādu informāciju:

20.1. degvielas ražotāja vai tā pilnvarotā pārstāvja nosaukums un adrese;

20.2. degvielas piegādātāja nosaukums, adrese un tvertnes numurs;

20.3. degvielas veids un galvenie raksturotāji;

20.4. degvielas partijas identifikācija;

20.5. degvielas daudzums;

20.6. akreditētas testēšanas laboratorijas nosaukums, akreditācijas institūcija, testēšanas pārskata numurs un datums;

20.7. apliecinājums par degvielas atbilstību šo noteikumu prasībām;

20.8. deklarācijas izsniedzēja amats, paraksts, tā atšifrējums, datums un izsniegšanas vieta.

21. Transporta enerģijas tirgus uzraudzību un degvielas aprites uzraudzību atbilstoši kompetencei veic Valsts ieņēmumu dienests. Veicot degvielas tirgus uzraudzību, Valsts ieņēmumu dienests ievēro standartā LVS EN 14274:2013 "Automobiļu degvielas. Benzīna un dīzeļdegvielas kvalitātes novērtēšana. Degvielas kvalitātes monitoringa sistēma (FQMS)" ietvertās prasības.

22. Ar degvielas kvalitātes atbilstības uzraudzību saistītos izdevumus sedz no Valsts ieņēmumu dienesta līdzekļiem, bet, ja tiek konstatēts, ka degvielas kvalitāte neatbilst šajos noteikumos noteiktajām prasībām, minētos izdevumus sedz attiecīgais degvielas īpašnieks vai valdītājs piecu darbdienu laikā pēc rēķina saņemšanas no Valsts ieņēmumu dienesta.

23. Persona, kas veic transporta enerģijas apriti, pēc Valsts ieņēmumu dienesta pieprasījuma uzrāda degvielas kvalitātes atbilstību apliecinošus dokumentus.

24. Veicot transporta enerģijas tirgus uzraudzību, izmanto testēšanas metodes, kas noteiktas standartos LVS EN 228+A1:2017 "Automobiļu degvielas. Bezsvina benzīns. Prasības un testa metodes" un LVS EN 590+A1:2017 "Automobiļu degvielas. Dīzeļdegviela. Prasības un testēšanas metodes".

**V. Kārtība, kādā nodod pārstrādei vai iznīcina kvalitātes prasībām neatbilstošu transporta enerģiju**

25. Ja persona, kas veic transporta enerģijas apriti, vai uzraudzības institūcija konstatē, ka degviela neatbilst šajos noteikumos noteiktajām kvalitātes prasībām, to iznīcina vai nodod pārstrādei, lai iegūtu kvalitātes prasībām atbilstošu degvielu. Ja tiek konstatēts, ka degvielas kvalitātes prasībām neatbilst biodegviela, to var izmantot par kurināmo siltumenerģijas ražošanai. Kvalitātes prasībām neatbilstoša transporta enerģija iznīcināma tikai ar Valsts ieņēmumu dienesta atļauju, kas izsniegta saskaņā ar normatīvajiem aktiem par akcīzes preču aprites kārtību.

26. Šo noteikumu prasībām neatbilstošas transporta enerģijas aprites izdevumus sedz attiecīgās transporta enerģijas īpašnieks vai valdītājs.

27. Degvielas iznīcināšanu veic saskaņā ar normatīvajiem aktiem par preču iznīcināšanu.

**VI. Patērētāju informēšana transporta enerģijas tirdzniecības vietā**

28. Degvielas piegādātājs transporta enerģijas tirdzniecības vietā nodrošina informāciju par biodegvielas, jo īpaši FAME un etanola saturu degvielā. Degvielas uzpildes iekārtu sūkņus un to sprauslas attiecīgajam transporta enerģijas veidam marķē atbilstoši standartā LVS EN 16942:2017 “Degvielas. Transportlīdzekļu savietojamības identificēšana. Grafiskais attēlojums lietotāju informācijai” ietvertajām prasībām.

29. Metālu piedevas metilciklopentadiēnilmangāna trikarbonila (MMT) saturs degvielā nedrīkst pārsniegt 2 mg mangāna (Mn) uz litru. Degvielas tirdzniecības vietā, kur patērētājam ir pieejama degviela ar metālu piedevām, redzamā vietā ir norādīta informācija par metālu piedevu saturu degvielā ar šādu marķējuma tekstu: "Satur metālu piedevas". Šo marķējumu izvieto kopā ar informāciju par degvielas veidu. Marķējuma un burtu izmēriem jābūt tādiem, lai tie būtu labi saredzami un viegli salasāmi.

30. Degvielas piegādātājs transporta enerģijas tirdzniecības vietā no 1.novembra līdz 15.aprīlim uz degvielas uzpildes tehnoloģiskajām iekārtām (degvielas uzpildes automātiem) norāda dīzeļdegvielas CFPP un dīzeļdegvielas klasi atbilstoši standartam LVS EN 590+A1:2017 "Automobiļu degvielas. Dīzeļdegviela. Prasības un testēšanas metodes". Šī prasība attiecas arī uz cita veida šķidro degvielu, ko paredzēts izmantot dīzeļdzinējos.

31. Degvielas piegādātājs informatīvajā zīmē norāda, ka atsevišķu transporta enerģijas veidu izmantošanai nepieciešami transportlīdzekļi, kas ir konstruēti vai vēlāk piemēroti attiecīgā enerģijas veida lietošanai. Šis nosacījums attiecas uz E10, E85, ūdeņradi un FAME, kas paredzēts transportlīdzekļa uzpildei kā tīra biodegviela.

32. Degvielas piegādātājs katrā transporta enerģijas aprites posmā, tajā skaitā mazumtirdzniecības vietās, nodrošina degvielas kvalitāti apliecinoša dokumenta (atbilstības sertifikāts) vai tā kopijas pieejamību. Degvielas piegādātājs uzrāda minēto dokumentu pēc patērētāja pieprasījuma.

**VII. Vispārīgais ziņošanas pienākums**

33. Degvielas piegādātājs katru gadu līdz 15. maijam iesniedz Valsts vides dienestā pārskatu par tā darbību atbilstoši šo noteikumu 4. pielikumam (turpmāk – Vispārīgais ziņojums). Norādot datu atbilstību faktiskajai situācijai vai norādot konkrētu datu neatbilstību, Vispārīgajā ziņojumā sniegtos datus apstiprina neatkarīga institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību vai cita Eiropas Savienības dalībvalstī akreditēta neatkarīga institūcija. Akreditētā institūcija sagatavo atzinumu, kur iekļauj detalizētu informāciju par degvielas piegādātāja sniegtajā Vispārīgajā ziņojumā sniegtās informācijas atbilstību un pamatotību, kā arī par veiktajām darbībām un pārbaudītajiem dokumentiem, lai par to pārliecinātos.

34. Šo noteikumu 33.punktā minētā atbilstības novērtēšanas institūcija darbojas kā inspicēšanas institūcija, kas ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību.

35. Lai pārliecinātos par šo noteikumu [33.](https://likumi.lv/doc.php?id=189260" \l "p40" \t "_blank) punktā minētajā vispārīgajā ziņojumā sniegtās informācijas atbilstību šo noteikumu prasībām, Valsts vides dienests ir tiesīgs pieprasīt degvielas piegādātājam sniegt papildu informāciju un skaidrojumus. Degvielas piegādātājam ir pienākums 10 darbdienu laikā pēc Valsts vides dienesta pieprasījuma saņemšanas iesniegt pieprasīto informāciju.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 1998.gada 13.oktobra Direktīvas [98/70/EK](http://eur-lex.europa.eu/eli/dir/1998/70/oj/?locale=LV" \t "_blank), kas attiecas uz benzīna un dīzeļdegvielas kvalitāti un ar ko groza Padomes Direktīvu [93/12/EEK](http://eur-lex.europa.eu/eli/dir/1993/12/oj/?locale=LV" \t "_blank);

2) Eiropas Parlamenta un Padomes 2003.gada 3.marta Direktīvas [2003/17/EK](http://eur-lex.europa.eu/eli/dir/2003/17/oj/?locale=LV" \t "_blank), ar ko groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV" \t "_blank), kas attiecas uz benzīna un dīzeļdegvielas kvalitāti;

3) Eiropas Parlamenta un Padomes 2009.gada 23.aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

4) Eiropas Parlamenta un Padomes 2009.gada 23.aprīļa Direktīvas [2009/30/EK](http://eur-lex.europa.eu/eli/dir/2009/30/oj/?locale=LV" \t "_blank), ar ko groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV" \t "_blank) attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu [1999/32/EK](http://eur-lex.europa.eu/eli/dir/1999/32/oj/?locale=LV" \t "_blank) attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu [93/12/EEK](http://eur-lex.europa.eu/eli/dir/1993/12/oj/?locale=LV" \t "_blank);

5) Komisijas 2014.gada 10.jūnija Direktīvas [2014/77/ES](http://eur-lex.europa.eu/eli/dir/2014/77/oj/?locale=LV" \t "_blank), ar kuru groza Eiropas Parlamenta un Padomes Direktīvas [98/70/EK](http://eur-lex.europa.eu/eli/dir/1998/70/oj/?locale=LV" \t "_blank) I un II pielikumu, kas attiecas uz benzīna un dīzeļdegvielu kvalitāti;

6) Eiropas Parlamenta un Padomes 2015. gada 9. septembra Direktīvas (ES) [2015/1513](http://eur-lex.europa.eu/eli/dir/2015/1513/oj/?locale=LV" \t "_blank), ar kuru groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV" \t "_blank), kas attiecas uz benzīna un dīzeļdegvielu kvalitāti, un Direktīvu [2009/28/EK](http://eur-lex.europa.eu/eli/dir/2009/28/oj/?locale=LV" \t "_blank) par atjaunojamo energoresursu izmantošanas veicināšanu;

7) Padomes 2015.gada 20.aprīļa Direktīvas 2015/652/ES, ar ko nosaka aprēķina metodes un ziņošanas prasības, ievērojot Eiropas Parlamenta un Padomes direktīvu 98/70/EK, attiecībā uz benzīna un dīzeļdegvielu kvalitāti.

Ministru prezidents M. Kučinskis

Ministru prezidenta biedrs,

ekonomikas ministrs A.Ašeradens